[{"text_idx": "#000001", "text": "Mae Ysgol y Dderi yn ysgol wledig, gymunedol gyda dalgylch eang. Lleolir yr ysgol ym mhentref Llangybi, Ceredigion. Mae 120 o ddisgyblion rhwng 3 ac 11 oed ar y gofrestr. Mae 8% yn cael prydau ysgol am ddim, ac mae gan 17% anghenion dysgu ychwanegol. Cymraeg yw prif iaith yr ysgol, ac mae 71% yn dod o gartrefi di-Gymraeg."}, {"text_idx": "#000003", "text": "Ar lefel ysgol, mae gennym ethos agored a gonest, ac rydym yn cynnal sgyrsiau proffesiynol yn rheolaidd fel rhan o\u2019n cyfarfodydd staff gan roi cyfle i bobl drafod syniadau mewn sefyllfa ddiogel. Byddwn yn dewis thema\u0302u ein sgyrsiau proffesiynol ar y cyd. Hefyd, rydym wedi datblygu triadau addysgu ymysg staff addysgu, gan roi amser a chyfleoedd i athrawon fyfyrio ar eu haddysgu eu hunain trwy arsylwi ar y cyd gan neilltuo amser i rannu ymarfer da a datblygu trafodaethau proffesiynol. Mae\u2019r staff yn elwa ar sesiynau hyfforddi a mentora ffurfiol ac anffurfiol ac mae ganddynt gyfleoedd i ddysgu gyda\u2019i gilydd ac oddi wrth ei gilydd."}, {"text_idx": "#000006", "text": "Yn rhyngwladol, mae gwaith Erasmus yn darparu llwyfan ar gyfer cydweithredu a\u0302 gwledydd ledled Ewrop. Ar hyn o bryd rydym yn gweithio gydag ysgolion yn Norwy, Denmarc, Latfia, yr Eidal a Slofenia, gan roi cyfle i staff a disgyblion rannu syniadau a dysgu gyda\u2019i gilydd. Mae dysgu am systemau addysg ledled Ewrop yn gyfle gwych i fyfyrio ar system Cymru ac ehangu ein gorwelion ymhellach."}]